泛江
作者：郭祥正
朝代：宋

paragraphs: 士有以處兮，無畝以耕。
眷餘緒之尚抽兮，慨慈親以遲榮。
徐虚縮瑟以內習兮，予實愧乎先民之心。
惚怳惻愴其不得已兮，被命于九江之潯。
戴皇天之休兮，廩足以飽。
度白日之難兮，誰察予情。
汹汹兮北風，怒浪兮滔天。
撫慈膝兮出門，淚漣洏兮就船。
事將有責兮，死豈予之所畏。
蓋忠未足以盡報兮，孝未克以自信。
惟行止之坎坎兮，適簡罪以冀生。
度白日之難兮，誰察予情。
蛟囓齒兮岸摧，蜃矯首兮渡分。
妖鱗怪鬛曾莫識其名兮，怒谺牙以相矚。
數將傾而還復兮，予委命乎上靈。
幸生全而就泊兮，夜風止而月吐。
曠上下之澄澈兮，適縱觀乎琉璃之府。
北斗揚光兮，百怪潛伏。
岸芷露翠兮，汀蘭放芬。
起予思之無窮兮，既跼影以自慰，又苦辭以招魂。
辭曰：始凶終吉，魂兮歸來，奚往而失。